Kaapstad wéér beste lughawe in AfrikaDit is die agtste agtereenvolgende keer dat die lughawe as die beste in Afrika aangewys word. (Foto: Cape Town Airport/Twitter) Kaapstad- internasionale lughawe het Woensdagaand in Amsterdam by die toonaangewende Skytrax World Airport-toekennings vir die agtste agtereenvolgende jaar weggestap met die toekenning vir beste lughawe in Afrika. Die lughawe het ook vir die derde agtereenvolgende keer die toekenning ontvang vir beste lughawepersoneel in Afrika. “Hierdie jongste eerbetoon is verdere bewys van die uitnemende standaarde en diensvlak wat ons in die Wes-Kaap bevorder,” sê premier Alan Winde. “Die toekenning bevestig ook dat ons toerismefasiliteite wêreldklas is. Dit is net gepas vir ons provinsie – ŉ topbestemming vir besoekers, plaaslik en internasionaal. Die bestendige groei wat ons in toerisme sien is integraal vir ons ekonomiese groei, herstel en werkskepping. Ek wil die lughawe se personeel en bestuur graag gelukwens. Julle het ons weereens trots gemaak.” Mireille Wenger, minister van finansies en ekonomiese geleenthede, het ook die bestuur en personeel van die lughawe gelukgewens. “Kaapstad- internasionale lughawe is ŉ noodsaaklike deel van ons toerisme en gasvryheidsekonomie. Om vir die agtste keer die toekenning vir beste lughawe in Afrika te ontvang sal beslis dié belangrike bedryf ŉ verdere hupstoot gee.” Volgens ŉ oorsig van die Wes-Kaapse toerismeprestasie in 2022 het die provinsie ook uitgetroon as die beste in die land, wat betref oorsese markte met die hoogste aantal toeriste wat in dié provinsie aangekom het, naamlik 697 132. Ander hoogtepunte sluit in: “Toerismeherstel in die Wes-Kaap bly indrukwekkend en dra baie by tot ons ekonomie en werkskepping,” voeg Wenger by. “Ons sal voortgaan om ons bestemming te bly bemark sodat ons selfs nog meer besoekers kan lok.”